S-26/2012

Mál þetta höfðaði sýslumaðurinn í Borgarnesi með ákæru 7. febrúar 2012 á hendur ákærða, X…, kt. …, …, …. Málið var dómtekið 16. nóvember 2012.

Í ákæruskjali segir að málið sé höfðað gegn ákærða fyrir líkamsárás, en ákærða er gefið að sök „að hafa aðfararnótt sunnudagsins 10. júlí 2011, þá staddur við Þórisvatn í Hvalfjarðarsveit, ráðist á A… kt. …, og tekið báðum höndum í úlpu hans og skellt honum á öxlina og bakið, og síðan sett annað hné sitt yfir brjóstkassa A… þannig að hann átti erfitt með að anda, með þeim afleiðingum að A… hlaut verk í vinstri öxl og baki, og verk í kvið sem leiðir aftur í bak.

Telst þetta varða 1. mgr. 217. gr. almennra hegningarlaga nr. 19/1940 með síðari breytingum.

Þess er krafist að ákærði verði dæmdur til refsingar. Þá er þess krafist að ákærði verði dæmdur til greiðslu alls sakarkostnaðar.“

Aðfaranótt sunnudagsins 10. júlí 2011 bast lögreglu í Borgarnesi tilkynning frá A… um tvo menn á báti á Þórisstaðavatni og taldi A… að þeir væru við veiðar sem ekki eru heimilar eftir kl. 22:00 að kvöldi.

Um kl. 3:50 sömu nótt tilkynnti A… lögreglu að mennirnir væru komnir í land og hefðu ráðist á sig. Lögregla hitti A… á vettvangi kl. 04:46 og sýndi hann þeim bátinn og bifreið sem mennirnir hefðu verið á og sett utanborðsmótorinn inn í. Ekki hafi A… vitað í hvaða tjaldi mennirnir voru og því ekki rætt við þá. Segir í skýrslu lögreglu að ekki hafi verið neina áverka að sjá á A… en hann hafi sagst vera aumur eftir viðureign sína við mennina sem hann sagði hafa skellt sér í jörðina. Hinn 20. júlí kom A… á lögreglustöðina og lagði fram kæru á hendur mönnunum fyrir líkamsárás og hótanir í sinn garð og krafðist refsingar og bóta. Fyrir skýrslutöku hafi verið haft samband við skráðan eiganda bifreiðarinnar sem var ákærði. Hann hafi sagst hafa verið úti á vatninu ásamt æskufélaga sínum. A… hafi verið tekinn niður í jörðina af þeim félögum en ákærði hafi ekki verið að verki sjálfur. Þetta hafi verið gert til að róa A… niður en hann hafi verið kolvitlaus. Í skýrslu A… hjá lögreglu hinn 20. júlí 2011 sagði hann hafa verið við vinnu sína sem staðarhaldari að Þórisstöðum í Svínadal þar sem hann ræki tjaldsvæðið, golfvöllinn og aðliggjandi veiðivötn. Tveir menn hafi farið út á Þórisstaðavatn. Hann hafi kallað til mannanna að bannað væri að veiða í vatninu eftir kl.22:00 á kvöldin en þeir ekki sinnt boðum hans um að koma í land. Þeir hafi síðan komið í land um kl. 03:00 og hann þá farið að tala við þá og sagt að veiðar væru bannaðar á þessum tíma en þeir sagt að þeir hefðu ekki verið að veiða. A… hafi þá sagt þeim að hann kærði sig ekki um að þeir væru úti á vatninu á þessum tíma nætur. Hann sagði að bann þetta væri ekki auglýst sérstaklega á svæðinu en kvað mennina hafa verið ölvaða og ekki í neinum flotvestum. Er mennirnir hefðu komið í land hafi annar þeirra ráðist á A…. Fyrst tekið í hann og kippt honum að sér eins og hann ætlaði að skalla A…. Hafi A… beðið manninn um að sleppa sér og þá hafi maðurinn skellt A… til vinstri niður í jörðina og síðan lagst ofan á A… og sett hnéð ofan á brjóstkassa hans. A… lýsti mönnunum þannig, að annar hafi verið meðalstór en hinn verið hávaxinn. Sá stærri hafi verið með húfu á höfði en sá minni hefði verið dökkhærður og snöggklipptur, nánast rakaður. A… sagði að það hefði verið sá minni sem ráðist hafi á sig. Hafi sá sagt við A… „ég get alveg rotað þig“. Aðspurður kvaðst A… hafa verið sallarólegur er hann hafi beðið mennina góðfúslega að fara af vatninu og koma í land.

Í skýrslu ákærða hjá lögreglu hinn 23. september 2011 sagðist ákærði hafi verið staddur með fjölskyldu sinni við Þórisstaðavatn í útilegu. Um miðnætti hefði gert gott veður og hann farið út á vatnið ásamt öðrum manni á báti. Hann hafi heyrt einhver köll frá landi og er í land kom hafi mann borið að alveg brjálaðan og hafi hann sagt ítrekað að bannað væri að veiða í vatninu en þeir tjáð honum að þeir hafi ekki verið að veiða enda ekki með veiðistangir. Þegar hann hafi verið að draga bátinn í land hafi hann séð að félagi hans hefði verið búinn að snúa manninn niður, legið ofan á honum og beðið hann um að láta þá vera þar sem þeir væru ekki að gera neitt rangt. Eftir það hafi hann reist manninn upp og hann hlaupið á brott. Ákærði kvaðst telja að maðurinn hafi verið ölvaður og ef hann hefði kynnt sig og spurt hvað þeir væru að gera hefði þetta ekki farið svona. Hann kvað þá félaga hafa verið að njóta náttúrunnar og góða veðursins úti á vatninu, þeir hafi ekki verið undir áfengisáhrifum. Ekkert hefði farið á milli þeirra og kæranda. Hann hefði beðið á bakkanum froðufellandi með hendur á lofti. Hann hafi ekkert sagt við hann nema að láta þá vera. Hann hafi ekki vitað hvaða maður þetta var og á þessum tíma hafi þeim staðið ógn af honum. Hann kvaðst ekki hafa snert manninn og ekki skellt honum í jörðina. Aðspurður um lýsingu A… á atlögunni að sér sagði ákærði að hann geti ekki staðfest hvað fór á undan en bara séð að félagi hans var búinn að snúa A… niður og bað hann um að róa sig niður. Ekki sagði hann til nafns félaga síns.

Með bréfi dagsettu 28. september 2011 til kæranda og ákærða tilkynnti embætti sýslumannsins í Borgarnesi að rannsókn á máli þessu væri hætt.

Hinn 7. nóvember 2011 kom A… á lögreglustöðina í Borgarnesi í því skyni að kæra ákærða X… fyrir líkamsárás aðfaranótt sunnudagsins 10. júlí 2011. Lýsti hann því að nú vissi hann hver væri eigandi bifreiðar þeirrar er var á staðnum umrætt sinn og jafnframt hefði honum tekist að finna mynd sem hann taldi af ákærða á Facebook og að maðurinn á myndinni væri sá sem hafi ráðist á sig.

Með bréfi dagsettu 11. nóvember 2011 tilkynnti embætti sýslumannsins í Borgarnesi ákærða að ákveðið hefði verið að hefja að nýju rannsókna á meintri líkamsárás á A… hinn 10. júlí 2011.

Ákærði kom enn til skýrslutöku hjá lögreglunni á höfuðborgarsvæðinu þar sem hann kvaðst engu hafa við fyrri skýrslu að bæta og kannaðist að mynd af Facebook væri af sér.

Ákærði lýsti atvikum í skýrslu sinni fyrir dómi að hann ásamt vini sínum vitninu B… hafi verið að sigla á Þórisstaðavatni í fögru veðri og verið að spjalla. Þetta hafi verið að nóttu til. Þeir hafi heyrt mann hrópa frá landi en ekki veitt því frekari athygli. Er í land kom hafi maður komið hlaupandi með hendur á lofti og sagt þeim að bannað væri að veiða í vatninu eftir kl. 10 að kvöldi. Maðurinn sem ákærði hélt að væri ölvaður hafi rótað í bátnum í leit að veiðarfærum. Kvaðst ákærði hafa sagt honum að fara bara að slá helvítis golfvöllinn en ákærði hafði hitt A… morguninn áður er hann lék hring á vellinum. Er ákærða var litið upp frá því að losa mótorinn af bátnum hafi hann séð að B… hafði báðar hendur á A… og kvaðst ákærði aldrei hafa snert A….

Vitnið B… lýsti atvikum svo að maður hafi komið öskrandi að þeim er þeir félagar komu að landi og hafi hann slegið til vitnisins sem hafi tekið um hnefa mannsins og snúið hann niður til þess að róa hann.

Vitnið A… kvaðst hafa séð bát úti á vatninu og tilkynnt lögreglu sem ekki hafi komið. Er báturinn kom í land hafi annar mannanna sem í bátnum var gengið að sér kippt í úlpu hans eins og hann ætlaði að skalla hann en hinn hafi kallað til sín að hann skyldi bara slá helvítis golfvöllinn. Hann kvað þann manninn er ráðist hafi á sig hafa verið minni og mjög snöggklipptan.

Við aðalmeðferð og í skýrslu hjá lögreglu lýsti vitnið A… árásarmanni þannig að lýsing hans átti við vitnið B… en vitnið taldi árásarmanninn þann lægri af þeim tveimur. Ákærði er 196 cm á hæð en vitnið B… um 20 cm lægri. Þá bar vitnið B… að hann hefði tekið á vitninu A… sem vaðið hafi að honum með hnefann á lofti og styður það framburð ákærða um að hann hafi ekki átt hlut að átökum við A….

Þegar litið er til þessara atriða þykir fullkominn vafi leika á því að ákærði hafi gerst sekur um brot það sem honum er gefið að sök í ákæru og verður hann því sýknaður af öllum kröfum ákæruvaldsins en allur sakarkostnaður þ.m.t. málsvarnarlaun verjanda ákærða M-kk-ef H. M-kk-ef hdl. að fjárhæð 429.504 krónur og 5.000 kr. samkvæmt yfirliti lögreglu um sakarkostnað greiðist úr ríkissjóði.

A-x-x V. M-kk-nf dómstjóri kveður upp dóm þennan

.

DÓMSORÐ

Ákærði, X…, skal sýkn af kröfum ákæruvaldsins.

Allur kostnaður sakarinnar 434.504 krónur greiðist úr ríkissjóði.

A-x-x V. M-kk-nf